b'\n_START_ARTICLE_\nVelika nagrada Alessandrie 1933\n_START_SECTION_\nPred dirko\n_START_PARAGRAPH_\nPo premoru v prej\xc5\xa1nji sezoni 1932 zaradi ekonomskih razlogov, se je v leto\xc5\xa1nji sezoni dirka za Veliko nagrado Alessandrie vrnila na koledar dirk. Prvotno je dirka potekala na dvaintridesetkilometrskem dirkali\xc5\xa1\xc4\x8du po gri\xc4\x8dih Lombardije, \xc5\xbee zadnja dirka pa je potekala na kraj\xc5\xa1em osemkilometrskem dirkali\xc5\xa1\xc4\x8du, ki je bilo poimenovano po legendarnem italijanskem dirka\xc4\x8du Pietru Bordinu. Bordino je skupaj s svojim mehanikom sovoznikom, Pietrom Lasagnijem, utonil na treningu pred dirko leta 1928, ko se mu je potepu\xc5\xa1ki pes zagozdil v krmilo in je s svojim Bugattijem, obrnjenim na glavo, zgrmel v reko Tanaro. Dirka je potekala v dveh preddirkah po osem krogov in finalu dolgem petnjast krogov, kamor se je uvrstilo po pet najbolj\xc5\xa1ih dirka\xc4\x8dev.\n_START_SECTION_\nPrijavljeni dirka\xc4\x8di\n_START_PARAGRAPH_\nDatum dirke se je izkazal za dokaj nesre\xc4\x8dno izbran, saj je teden dni prej potekala dirka za Veliko nagrado Monaka, teden dni kasneje pa dirka za Veliko nagrado Tripolija, zato je bilo prijavljenih le osemindvajset dirka\xc4\x8dev med tem, ko jih je bilo na zadnji dirki leta 1931 kar oseminpetdeset. Kar nekaj dirka\xc4\x8dev in mo\xc5\xa1tev, posebej manj\xc5\xa1ih, ni bilo pripravljeno tvegati po\xc5\xa1kodbo dirkalnika pred dirko za Veliko nagrado Tripolija, ki je dirka\xc4\x8dem ponujala zelo velike \xc5\xa1tartnine in nagrade. Med bolj\xc5\xa1imi dirka\xc4\x8di, ki so izpustili dirko, so bili tudi Giuseppe Campari, Baconin Borzacchini in Luigi Fagioli. Poleg tega pa se \xc5\xa1e \xc5\xa1tirje prijavljeni dirka\xc4\x8di, Henry Birkin, Albino Pratesi, Sandro Fabbri in Cavallero, niso udele\xc5\xbeili dirke, tako da je bila \xc5\xa1tartna lista za polovico manj\xc5\xa1a od pri\xc4\x8dakovane s strani organizatorjev._NEWLINE_Scuderia Ferrari je nastopila s tremi 2,6 L dirkalniki Alfa Romeo Monza, s katerimi so dirkali Nuvolari, Brivio in Trossi, s privatnimi Monzami pa so nastopili \xc5\xa1e Julio Villars, Karl Waldhausen, Paul Pietsch, Renato Balestrero in Luigi Castelbarco. Luigi Soffietti pa je nastopal s starej\xc5\xa1im dirkalnikom Alfa Romeo 6C, ostali dirka\xc4\x8di pa so nastopali s privatnimi Bugattiji in Maseratiji.\n_START_SECTION_\nProsti treningi\n_START_PARAGRAPH_\nO prostih treningih ni znano veliko, le da je na treningu sodeloval tudi Achille Varzi, veliko ve\xc4\x8dja pozornost moto\xc5\xa1portnih novinarjev pa je bila namenjena loterijskem \xc5\xberebu, ki je potekalo v soboto 29. april, dan pred dirko, v Tripoliju za tamkaj\xc5\xa1no dirko.\n_START_SECTION_\nDirka\n_START_PARAGRAPH_\nV soboto so gledalci drli v Alessandrio, da bi si ogledali nov dvoboj med Varzijem, ki je dobil zadnje tri tukaj\xc5\xa1nje dirke, in Nuvolarijem. Razumljivo je na tribunah zavladalo veliko razo\xc4\x8daranje, ko se je razvedelo, da je bila Varzijeva prijava zavrnjena, ker je bila poslana prepozno, kot tudi Zehenderjeva. Varzi, ki ni \xc5\xbeelel poslati prijave preden je bil prepri\xc4\x8dan o svojem nastopu, je to storil \xc5\xa1ele na dirki za Veliko nagrado Monaka pred tednom dni. Novo pravilo je dolo\xc4\x8dajo, da morajo biti vse prijave na italijanske dirke zdaj poslane v Rim na organizacijo RACI, Varzijeva prijava pa je zamudila zadnji rok za nekaj dni. Kljub velikemu naporu organizatorja dirke, je \xc5\xa1portna zveza pri RACI ostala neomajna in Varzi ni smel nastopiti. Gledalci so si pri\xc5\xa1li ogledati nadaljevanje dvoboja z zadnje dirke med Varzijem in Nuvolarijem, zato so bili izjemno razo\xc4\x8darani, da eden od obeh najbolj\xc5\xa1ih italijanskih dirka\xc4\x8dev zaradi tehni\xc4\x8dne podrobnosti ni smel nastopiti. Propadla sta tudi poskusa, da Varzija na dirki zamenja Giovanni Alloatti in telegram konkuren\xc4\x8dnega mo\xc5\xa1tva Scuderia Ferrari, da naj Varzi le nastopi._NEWLINE_Prepozna prijava je bila v zadnjih letih \xc5\xbee kar tradicija pri bolj\xc5\xa1ih dirka\xc4\x8dih, ki je bila brez resnej\xc5\xa1ih posledic. Zato so se pojavile tudi govorice, da nekdo od odgovornih Varziju ne \xc5\xbeeli \xc5\xa1e \xc4\x8detrte zaporedne zmage. Tudi organizatorji pa so pri odgovorni zvezi posredovali \xc5\xa1ele po prostih treningih, ker bi zgodnej\xc5\xa1e posredovanje odvrnilo marsikaterega gledalca od obiska dirke. Dirka\xc4\x8di so v preddirkah \xc5\xa1tartali glede na iz\xc5\xberebane \xc5\xa1tartne \xc5\xa1tevile, ni\xc5\xbeja kot je bila, bolj spredaj je bil dirka\xc4\x8d na \xc5\xa1tartni vrsti. Oba najbolj\xc5\xa1a \xc5\xa1tartna polo\xc5\xbeaja sta iz\xc5\xberebala \xc5\xa1vicarska dirka\xc4\x8da privatnega mo\xc5\xa1tva Scuderia Villars, Julio Villars in Karl Waldhausen.\n_START_SECTION_\nPreddirki\n_START_PARAGRAPH_\nPrvo preddirko je v obla\xc4\x8dnem vremenu za\xc4\x8delo dvanajst dirka\xc4\x8dev. Villars je na \xc5\xa1tartu povedel, toda kmalu je vodstvo prevzel Nuvolari, ki mu je sprva sledil Brivio, toda \xc5\xbee po nekaj krogih ni ve\xc4\x8d mogel dr\xc5\xbeati tempa svojega mo\xc5\xa1tvenega kolege. Nuvolari je postavil rekord dirkali\xc5\xa1\xc4\x8da s \xc4\x8dasom 3:14,0, v drugem delu dirke pa si je lahko privo\xc5\xa1\xc4\x8dil nekoliko po\xc4\x8dasnej\xc5\xa1e dirkanje. Zmagal je s povpre\xc4\x8dno hitrostjo 144.3 km/h, v finale pa so se uvrstili \xc5\xa1e Brivio, Carlo Castelbarco, Pietsch in Villars._NEWLINE_V drugi preddirki je \xc5\xa1tartalo le deset dirka\xc4\x8dev, \xc5\xbee pred \xc5\xa1tartom je rosilo, med dirko pa je divjala nevihta z mo\xc4\x8dnimi nalivi. Na \xc5\xa1tartu je vodstvo prevzel Pietro Ghersi, ki je postavil tudi najhitrej\xc5\xa1i krog 3:20,0, toda ko so se pogoji poslab\xc5\xa1ali, so ga prehiteli Minozzi, Trossi in Valpreda. Zaradi poplavljenih cest je Minozzi zmagal s povpre\xc4\x8dno hitrostjo 118,6 km/h, kar je 26 km/h po\xc4\x8dasneje od Nuvolarijeve povpre\xc4\x8dne hitrosti. S \xc4\x8dasi krogov prek \xc5\xa1tirih minut, so se v finale uvrstili \xc5\xa1e Trossi, Valpreda, Ghersi in Luigi Premoli.\n_START_SECTION_\nFinale\n_START_PARAGRAPH_\nPremoli in Ghersi nista \xc5\xa1tartala, zato je dirkalo le osem dirka\xc4\x8dev. Steza je bila \xc5\xa1e vedno mo\xc4\x8dno razmo\xc4\x8dena in ni dovoljevala hitrej\xc5\xa1ih \xc4\x8dasov, kot petdeset sekund nad rekordom dirkali\xc5\xa1\xc4\x8da. Nuvolari je \xc5\xbee na \xc5\xa1tartu povedel in ga dr\xc5\xbeal do cilja. V predzadnjem krogu je nekoliko popustil, da ga je drugouvr\xc5\xa1\xc4\x8deni Trossi skoraj ujel za gledalce, toda v zadnjem krogu mu je spet u\xc5\xa1el in zmagal \xc5\xa1tiri sekunde pred mo\xc5\xa1tvenim kolegom, tretji Ferrarijev dirka\xc4\x8d Brivio je bil tretji \xc5\xbee z ve\xc4\x8d kot tremi minutami zaostanka, ostali dirka\xc4\x8di pa so zaostajali za krog ali ve\xc4\x8d. \xc4\x8cetrti je bil Valpreda, uvr\xc5\xa1\xc4\x8deni pa so bili \xc5\xa1e Minozzi, Villars, Pietsch in Castelbarco, torej vsi dirka\xc4\x8di, ki so \xc5\xa1tartali.'